રંગનો ભીનો રે જોઈ
રંગનો ભીનો રે જોઈ,
હરિનાં જુગલ ચરણ પર મોહી;
સાથળ રૂડા રે કેવા,
નીરખી મનમાં રાખ્યા જેવા.. ૧

ગોળ છે જાડા રે સ્વરૂપે,
ઉપમા કદળી થંભની ઓપે;
શોભિત શોભા રે ધામ,
વ્રજવનિતાના પૂરણકામ..  ૨

સુંદર શોભે રે જાનુ,
નીરખી ધન્ય ભાગ્ય કરી માનું;
જંઘા જુગલને રે નીરખી,
ચંદન ચરચી મનમાં હરખી..  ૩

ઘૂંટી અનુપમ રે પાની,
નીરખી મનમાં રાખું છાની;
એ પદ ઉરમાં રે ધારી,
પૂજી પ્રેમસખી બલિહારી..  ૪

પ્રેમાનંદ સ્વામી
ભક્તિપદ